橄欖
作者：劉攽
朝代：宋

paragraphs: 南珍富奇異，疇昔頗窮覽。
夷荒無書傳，從古陋鉛槧。
苞封走中土，天序異離坎。
有香已變衰，有色多黯謭。
今君此堂上，珍物惟橄欖。
青膚鏤瓊瑩，翠顆森菡萏。
若爲幽人貞，久見君子淡。
甘懷彼包羞，日新此剛敢。
清泉薦芳茗，臭味獨潛感。
澡雪清煩酲，滌除瑩玄覽。
靈均採時菊，西伯嗜昌歜。
廟鼎實調梅，壯士仍嘗膽。
由來超俗好，諸絕不言慘。
殷勤謝凡口，薤白空三噉。